Professor Talis Bachmanni labor
Professor Talis Bachmanni labor, ka Talis Bachmanni laboratoorium, ka BachmannLab -- kognitiivse neuroteaduse valdkonnas tegutsenud teadlaste töörühm Tallinnas. Talis Bachmanni labor loodi 1990. aastate keskel ja seda juhtis professor Talis Bachmann. Esialgu asus labor TLÜ (siis TPÜ) ruumides, asudes 2007. aastal ümber Tartu Ülikooli õigusteaduskonna ruumidesse Tallinnas, Teatri väljak 3 II korrusel. Talis Bachmann oli kuni 2021. aastani Tartu Ülikooli kognitiiv- ja õiguspsühholoogia professor, kuuludes Tartu Ülikooli õigusteaduskonna karistusõiguse osakonna Tallinna haru koosseisu ning oli ühtlasi õppeülesannete täitja ja kraadiõppurite juhendaja Tartu Ülikooli psühholoogia instituudis. Pärast Bachmann'i valimist TÜ emeriitprofessoriks ja kutsumist osakoormusega külalisprofessoriks TÜ psühholoogia instituuti kuulub labor endiselt Tartu Ülikooli sotsiaalteaduse valdkonda. Labori teadusaparatuur on toodud üle Tartu Ülikooli psühholoogia instituudi eksperimentaalpsühholoogia osakonna teaduslaborisse TÜ Chemicumi hoones. Bachmanni labor on keskendunud teadvuse, tähelepanu ja taju mehhanismide ja tajufenomenide uurimisele, samuti kohtupsühholoogia ja -psühhofüsioloogiale. Kõrvalteemana on esinenud reklaamipsühholoogia. Uurimisalast tulemuslikku koostööd on labor muuhulgas teinud TÜ neuroloogidega (Toomas Asser, Pille Taba jt) 1990ndatel aastatel ja TÜ neuropsühhofarmakoloogia professor Jaanus Harro uurimisrühmaga (Jaanus Harro, Mariliis Vaht, Marika Paaver) ning Kairi Kreegipuuga 2000ndatel aastatel. Laboris tehtud uurimused on aluseks kaheksale kaitstud doktoritööle ja märkimisväärsele hulgale kaitstud magistri- ja bakalaureusetöödest. (Publitseeritud tulemustest saab osatise ülevaate Vikipeedia leheküljelt 'Talis Bachmanni publikatsioonide loend'.)